শিল্পে বিনিয়োগের খোঁজে প্রায় দু’বছর আগে সিঙ্গাপুর সফরে গিয়েছিলেন মুখ্যমন্ত্রী মমতা বন্দ্যোপাধ্যায়। এবার সেই সিঙ্গাপুরেরই বিনিয়োগ এল রাজ্যে। বৃহস্পতিবার নবান্নে শিল্পমন্ত্রী অমিত মিত্র জানিয়েছেন, সিঙ্গাপুরের একটি সংস্থা রাজ্যের কৃষি ও খাদ্য প্রক্রিয়াকরণ শিল্পে প্রাথমিকভাবে ৭০কোটি টাকা বিনিয়োগের সিদ্ধান্ত নিয়েছে। অমিতের আরও দাবি, এই বিনিয়োগের মাধ্যমে রাজ্যে প্রত্যক্ষ বিদেশি বিনিয়োগ শুরু হল।
অমিত জানিয়েছেন, খাদ্য প্রক্রিয়াকরণে সিঙ্গাপুরের বিশেষজ্ঞ সংস্থা ‘মান্ডেলা ক্যাপিটাল লিমিটেড’ রাজ্যের খাদ্য প্রক্রিয়াকরণের পরীক্ষা ও গবেষণাগার ‘এফরাক লিমিটেডে’ প্রায় ৭০কোটি টাকা বিনিয়োগ করবে। সংস্থাটি ওই গবেষণাগারের ৫১ শতাংশ অংশীদারি কিনে নিয়েছে। এমনিতে কৃষি ও খাদ্য প্রক্রিয়াকরণ ক্ষেত্রে ‘এফরাক’ রাজ্যের অন্যতম বৃহৎ গবেষণাগার। ওই গবেষণাগারে বর্তমানে ১৫০জন কর্মী ও ৯৪জন বিজ্ঞানী রয়েছেন। এই বিনিয়োগের ফলে ওই গবেষণাগারে আরও কর্মসংস্থানের সুযোগ সৃষ্টি হবে বলেই জানিয়েছেন অমিত। তিনি বলেন, ‘‘এই বিনিয়োগের ফলে ব্রেনড্রেনের সম্ভাবনা কমবে। মেধাবী পড়ুয়ারা এখানেই গবেষণার সুযোগ পাবেন।’’ পরবর্তীকালে ওই সংস্থা রাজ্যে আরও ৭০ কোটি টাকা বিনিয়োগ করবে বলেই প্রশাসন সূত্রের খবর। যার ফলে আগামী তিন বছরে সংস্থার বিজ্ঞানীর সংখ্যা প্রায় তিনশোয় গিয়ে দাঁড়াতে পারে বলে আশা প্রকাশ করেছেন অমিত। 
প্রসঙ্গত, মান্ডেলা সংস্থাটির সঙ্গে রাজ্য সরকারের দীর্ঘদিন ধরেই বিনিয়োগের কথাবার্তা চলছিল বলে প্রশাসন সূত্রের খবর। মমতা যখন সিঙ্গাপুরে গিয়েছিলেন, সে সময়ও ওই সংস্থার প্রতিনিধি তাঁর সঙ্গে দেখা করেছিলেন। চলতি বছরের শুরুতে রাজ্য সরকার আয়োজিত শিল্প সম্মেলনেও সংস্থার প্রতিনিধি শহরে এসেছিলেন। স্বাভাবিকভাবেই ‘মান্ডেলা’র এই বিনিয়োগে খুশি হয়েছেন ‘এফরাক’ কর্তৃপক্ষ। সংস্থার সিইও বলবিন্দর বাজওয়া বলেন, ‘‘মান্ডেলার এই বিনিয়োগের ফলে খাদ্য প্রক্রিয়াকরণ শিল্পে আমাদের উপস্থিতি উল্লেখযোগ্যভাবে বৃদ্ধি পাবে বলেই আশা করছি।’’ ‘মান্ডেলা’র তরফে ডমিনিক রেডাফার্নের বক্তব্য, ‘‘গবেষণাগারটির ৫১ শতাংশ অংশীদারি আমরা কিনে নিয়েছি। এই বিনিয়োগ নিয়ে আমরাও উৎসাহী।’’
প্রসঙ্গত, ২০১৪ সালে বিনিয়োগের খোঁজে সিঙ্গাপুর গিয়েছিলেন মমতা। মুখ্যমন্ত্রী হিসাবে সেটাই ছিল মমতার প্রথম বিদেশ সফরসূচি। সেই সফরে সিঙ্গাপুরের সঙ্গে শিল্পক্ষেত্রে ‘ধারাবাহিক সম্পর্ক’ তৈরির উপরে গুরুত্ব দেওয়া হয়েছিল। যার উপরে ভিত্তি করে দক্ষিণ-পূর্ব এশিয়ার বিনিয়োগ আসবে বলে আশা ছিল সরকারের।